Gandia comptarà amb una aula informatitzada per a la realització dels exàmens de conduir
16 juny 2025

## Gandia comptarà amb una aula informatitzada per a la realització dels exàmens de conduir16 juny 2025Última actualització: 16 juny 2025

![](../gestion/img/e0776779ce18df3813f48428a4bea3b7c43ac2a0a39f3269c2d545f093549b1a.jpg)  
  

L’alcalde de Gandia, **José Manuel Prieto**, i la Cap Provincial de Trànsit de València, **Pilar Fúnez**, van firmar la passada setmana la renovació del conveni de col·laboració entre ambdues entitats. Aquest acord contempla la implantació a Gandia d’una aula informatitzada per a la realització dels exàmens teòrics de conduir, fet que evitarà que les persones aspirants hagen de desplaçar-se a altres poblacions.

Prieto va destacar que aquesta col·laboració amb la Direcció General de Trànsit es va iniciar fa 14 anys i que, des de llavors, ha beneficiat milers de ciutadans de Gandia, la Safor i altres comarques properes.

Actualment, a la comarca de la Safor hi ha 22 autoescoles, l’alumnat de les quals podrà beneficiar-se d’aquest servei públic, que ara es modernitza amb la incorporació de tecnologia digital. En Gandia es realitzen dues sessions mensuals d’exàmens teòrics, amb una participació aproximada de 200 aspirants en cadascuna. A més, se celebren altres dues sessions dedicades a les proves d’habilitat per a motocicletes i ciclomotors, en les quals participen entre 150 i 200 persones, juntament amb altres 120 a 140 aspirants al permís de conducció de camions.

“_La nova aula informatitzada permetrà realitzar els exàmens teòrics en format digital. A més, es milloraran tant les instal·lacions com les pistes per a les proves pràctiques de motocicleta i altres vehicles, que continuaran desenvolupant-se al Mercat d’Abastiments_”, ha explicat l’alcalde.

Prieto ha subratllat que aquest projecte és fonamental per tres motius: millora les infraestructures municipals amb tecnologia avançada, garanteix un servei públic essencial per a la ciutadania i evita desplaçaments innecessaris, reforçant Gandia com a nucli comarcal de serveis.

Per la seua banda, Pilar Fúnez ha agraït el que ha qualificat com una “_col·laboració exemplar i constant_” per part de l’Ajuntament de Gandia, que ha permés mantindre i millorar la prestació d’aquest servei al llarg dels anys.

[Twittear](https://twitter.com/share)